Vir ’n goeie halfuur Saterdag het die Kings, ’n span wat uit die trekvoëls en stiefkinders van Suid-Afrikaanse rugby bestaan, die hoogaangeskrewe Stormers behoorlik opdraande in die Nelson Mandelabaai-stadion gegee.
Maar toe die Stormers se enjin eers warm was, het hulle ses drieë ingeryg om die Kings met 41-10 te klop, met twee van die drieë wat in die laaste tien minute gedruk en verdoel is.
Nie dat die Baaiers in daardie eerste 30 minute gelyk het of hulle die wedstryd kan wen nie, maar hulle het met durf gespeel en verskeie kere besit by die losgemale omgekeer. Hier moet die naam van die Kings se flank Chris Cloete genoem word. In tipiese Heinrich Brüssow-styl het hy verskeie kere besit by die Kapenaars gesteel.
Rynhardt Elstadt, flank van die Stormers, kan homself gelukkig ag dat hy nie van die veld gejaag is vir sy onderonsie met die einste Lerm halfpad deur die eerste helfte nie. Dat sy vuis met Lerm se kakebeen in kontak was, was duidelik te sien maar die skeidsregter het besluit om hom slegs te waarsku.
Na daardie halfuur het die Kings se kortstondige sprokie tot ’n einde gekom toe eers Bjorn Basson en kort daarna Elstadt vir die Stormers gaan druk het. Dié twee drieë is beide na goeie samespel van die Kapenaars gedruk, iets wat in die eerste halfuur ontbreek het.
Die Stormers se agterste driehoek van SP Marais, Dillon Leyds en Basson het gewys dat hulle oor genoeg vaart beskik mits hulle in besit gestel word.
Die slotpaar van Eben Etzebeth en Pieter-Steph du Toit het beklemtoon dat hulle nie hulle gelyke as kombinasie in Suid-Afrika het nie deurdat hulle, benewens hul gewone teenwoordigheid in die lynstane, ook soos losvoorspelers met die bal in die hand gehardloop het.